Til greina kemur að bjóða upp á rútuferðir frá Grindavík að gosstöðvunum næstu daga, og banna fólki að leggja bílum á Suðurstrandarvegi. Úlfar Lúðvíksson, lögreglustjóri á Suðurnesjum, segir að fara megi að svæðinu í dag. Því var lokað í gær vegna gasmengunar.
Það verður opið í dag. Veðurspáin er okkur hliðholl. Það gæti breyst á morgun. Býstu við að fjöldi fólks leggi leið sína þangað í dag? Ég á von á því já. Klárlega.
Fannar Jónasson, bæjarstjóri í Grindavík, segir að ófremdarástand hafi skapast á Suðurstrandavegi síðustu daga vegna bíla. Því standi til að hafa reglulegar rútuferðir til og frá bílastæðum í Grindavík að gönguleiðinni, ef sóttvarnareglur leyfa.
Það þarf að gæta mjög vel að sóttvörnum og nú er ástandið ekki nógu gott hvað það varðar en við erum samt að reyna að vinna með þetta svo það myndist ekki þessi ofboðslega teppa sem verið hefur og langur gangur hjá fólki að reyna að komast einhvern veginn að svæðinu og reyna að greiða úr þessu eins og við getum.
Tilhögun gjaldtöku hefur ekki verið ákveðin en til stendur að banna fólki að leggja á Suðurstrandarvegi. Fyrirkomulagið átti að taka gildi síðar í vikunni en Fannar telur óvarlegt að segja fyrir um hvernig það verður, í ljósi hugsanlegra viðbragða við fjölgun kórónuveirusmita.